b'\n_START_ARTICLE_\nKra\xc5\xa1ki izvir\n_START_PARAGRAPH_\nKra\xc5\xa1ki izvir je to\xc4\x8dka na kra\xc5\xa1kem ozemlju na stiku med kra\xc5\xa1kim in fluvialnim obmo\xc4\x8djem, kjer podzemeljska voda prihaja na povr\xc5\xa1ino. To praviloma sploh ni izvir, saj ne gre za nastanek novega vodnega toka, temve\xc4\x8d je to \xc5\xbee obstoje\xc4\x8di potok ali celo reka, ki je bila nekje prej proniknila in se sedaj vra\xc4\x8da na povr\xc5\xa1je. Zato prihaja voda na dan po navadi v veliki koli\xc4\x8dini._NEWLINE_Veliki kra\xc5\xa1ki izviri so v mnogih delih sveta. Najve\xc4\x8dji svetovni kra\xc5\xa1ki izviri naj bi bili v Papui Novi Gvineji, drugi pa v sredozemskih dr\xc5\xbeavah, vklju\xc4\x8dno z Slovenijo, Hrva\xc5\xa1ko, Bosno in Hercegovino, Italijo in Tur\xc4\x8dijo. _NEWLINE_\xc4\x8ce se kra\xc5\xa1ki izvir pojavi v jami, mu pravimo tudi jamski izvir._NEWLINE_Podmorski kra\xc5\xa1ki izviri, znani tudi kot vrulja, se pojavljajo po vsem svetu in so najve\xc4\x8dji v plitvih vodah Sredozemskega morja.\n_START_SECTION_\nObrh in zatrep\n_START_PARAGRAPH_\nManj znana je beseda obrh, s katero ozna\xc4\x8dujemo mo\xc4\x8dan kra\xc5\xa1ki izvir, ki se izlije po navadi izpod visoke skalne stene, ustvari majhno, a globoko jezero in nato odte\xc4\x8de po dolini. Raziskovalci skoraj nikoli ne morejo preu\xc4\x8diti prej\xc5\xa1njega pritoka, ker se voda pojavi iz tesnih zatrepov. To so z neprehodnimi skalami zajezeni izviri. Po njih se tudi dolina, ki jo je s \xc4\x8dasom ustvarila njihova voda, strokovno imenuje zatrepna ali kra\xc5\xa1ka dolina._NEWLINE_Najve\xc4\x8dkrat je v globini obrhovega jezerca podzemski odtok. Ker so ta jezerca najgloblje kra\xc5\xa1ke vode na odprtem, \xc5\xbeivijo ponekod v njih tudi \xc4\x8dlove\xc5\xa1ke ribice in druge \xc5\xbeivalce, ki se sicer nahajajo samo v jamah. Najlep\xc5\xa1i in najgloblji obrh na Slovenskem je Divje jezero.\n_START_SECTION_\nKropa\n_START_PARAGRAPH_\nV\xc4\x8dasih sestoji kra\xc5\xa1ki izvir iz raznih vodnih virov, ki razpr\xc5\xa1eno prihajajo iz \xc5\xa1tevilnih \xc5\xa1pranj med skalami. Imenujemo ga kropa in po njem se imenuje na primer tudi reka Krupa v Beli krajini. Za to reko je bil pred leti tragi\xc4\x8dno dokazan njen kra\xc5\xa1ki izvor. Ko so namre\xc4\x8d hoteli vodo uporabiti za nov vodovod, so ugotovili, da je hudo zastrupljena zaradi odpadkov tovarne, ki je z njimi zalagala precej oddaljeno vrta\xc4\x8do.\n_START_SECTION_\nFontana ali bruhalnik\n_START_PARAGRAPH_\nZelo zanimiva vrsta kra\xc5\xa1kega izvira je bruhalnik, ki mu Kra\xc5\xa1evci pravijo fontana. Kjer iztok iz podzemlja ovirajo sifoni (smrki), voda priteka na povr\xc5\xa1je le obdobno, ko se notranji rezervoarji toliko napolnejo, da voda po na\xc4\x8delu veznih posod prestopi sifonsko zaporo. Taki izviri so najpogostej\xc5\xa1i na Primorskem krasu, zato imajo italijansko ime, \xc4\x8deprav v Italiji takih izvirov skoraj ni. Posebno v preteklih \xc4\x8dasih so bile fontane intenzivno izkori\xc5\xa1\xc4\x8dane za preskrbo pitne vode, ker so ve\xc4\x8dkrat na lahko dostopnih krajih. Omembe vredna je ulica sedmih fontan v Trstu (\xc5\xa1e danes Via Settefontane), kamor je v rimski dobi vodila iz mesta pot do naravnega izvira vode, ki se je pojavljal zdaj tu zdaj tam. Danes vemo, da je to bila skupina bruhalnikov, ki so se pojavljali, kadar je zadevni sifon dovoljeval._NEWLINE_Druga vrsta bruhalnikov se pojavlja na kra\xc5\xa1kih poljih, kjer voda izvira naravnost iz tal. Tudi v teh primerih je iztok odvisen od sifonov, ki se polnijo in prekipevajo zaradi obilja padavin. Zato je poplavljanje kra\xc5\xa1kih polj tesno povezano z letno dobo in od nje odvisno koli\xc4\x8dino de\xc5\xbeja.'